《与李吉侯郭荔岩游程符山》
清代·柯蘅

良辰偕胜侣，振策纡游行。缅兹丘中赏，遂我物外情。

层台一眺望，风物萧以清。石莲花共色，潭镜影孤明。

野赤日气炯，岩翠秋烟生。高岩阻羲驾，古洞閟元灵。

绿叠嶂如摺，风余泉尚声。读书怀韩子，令我仰遗型。

往规感昔泯，余胜与今并。安能释尘鞅，相与乐岩耕。

作者简介：柯蘅，字佩韦，胶州人。有《春雨堂诗选》。